Wat was die gemiddelde prys van jou huis in Julie?Jou Gesin | Solidariteit Wêreld
Tuis › 2016-beleggings › Wat was die gemiddelde prys van jou huis in Julie?
Wat was die gemiddelde prys van jou huis in Julie?
Donderdag | 06 Augustus | 2015
Groei in die gemiddelde nominale waarde van woonhuise in die middelsegment het in Julie verder gedaal, sê Absa se eiendomsontleder, Jacques du Toit.
Die prys van ʼn klein woonhuis in hierdie kategorie (80 m² tot 140 m²) was R844 000 in Julie, R1 210 000 vir mediumgrootte huise (141 m² tot 220 m²) en R1 877 000 vir groot huise (221 m² tot 400 m²).
“Die gemiddelde maand-tot-maand groei in huispryse het in Julie tot onder 0,2% gedaal, wat bydra tot die dalende jaarlikse groei in pryse. Nadat werklike prysstygings vir die uitwerking van inflasie aangepas is, het dit ook in Junie afgeplat op die rug van steeds stygende verbruikersprysinflasie, met ʼn mate van reële jaar-tot-jaar deflasie wat in sommige kategorieë van middelsegmentbehuising waargeneem kan word,” sê Du Toit.
Die gemiddelde vlak van huispryse was in Junie 11,2% laer in reële terme vergeleke met die hoogtepunt in Augustus 2007.
Hy sê die verlangsaming in die jaar-tot-jaar huisprysgroei het in Oktober verlede jaar begin en is vermoedelik die gevolg van volgehoue uitdagende ekonomiese toestande soos lae ekonomiese en indiensnemingsgroei terwyl inflasie en rentekoerse ʼn opwaartse tendens toon, wat ʼn impak het op huishoudings se finansies, verbruikerskrediet-risikoprofiele en verbruikersvertroue.
“Die voorspelling is dat die groei in nominale huispryse in enkelsyfers sal voortduur op ʼn vlak van ongeveer 6% in 2015 en 2016, wat laer sal wees as die gemiddelde groei in pryse van ongeveer 9,5 in 2013 en 2014.
“Gegrond op huidige tendense en vooruitskattings vir nominale groei in huispryse en oorkoepelende verbruikersprysinflasie wat na verwagting vanjaar 5% gemiddeld en aanstaande jaar 6,3% gemiddeld sal wees, verkeer huispryse in reële terme vir die res van die jaar en in 2016 onder afwaartse druk,” sê hy.